《初夏晚兴》
宋代·张嵲

微月破幽树，草露生夕凉。
夏木纷已成，时禽暮归翔。
閒花自白红，无人领幽芳。
晚沐岸轻帻，披衣暂倘佯。
外徇志自局，理会言可忘。
俯仰婚宦初，未省离土疆。
那知天壤内，有地名魏塘，
朅来岁再华，及此身方强。
岂但理茨栋，种树日望长。
分将百年身，送老湖海荒。
人生等如寓，何必还故乡。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。